རྒྱུད་སྡེ་གསུམ་པ་རྣལ་འབྱོར་རྒྱུད་ཀྱི་གཙོ་བོ་དཔལ་རྡོ་རྗེ་དབྱིངས་ཀྱི་རྒྱུན་ཁྱེར་ཉུང་འདུས་བདུད་རྩིའི་ཐིག་ཕྲེང་ཞེས་བྱ་བ་བཞུགས་སོ། །ན་མོ་གུ་རུ་བཛྲ་སཏྭཱ་ཡ། འདིར་བཅོམ་ལྡན་འདས་དཔལ་རྡོ་རྗེ་དབྱིངས་ཀྱི་བདག་རྫོགས་རྣལ་འབྱོར་ཆེན་པོ་རྒྱུན་དུ་བསྒོམ་པར་མི་ལྕོགས་ཤིང་། གཞི་ལུས་ཙམ་ཆག་མེད་བྱེད་པར་འདོད་པས། མདུན་དུ་ཚོགས་རྟེན་གྱི་དཀྱིལ་འཁོར་བཞུགས་པ་ལ། དབང་མེད་བདག་གིས་མི་དགེ་བགྱིས་པ་དང་། །སོགས་ཀྱིས་སྦྱོར་བ་ཚོགས་བསག །ཚོགས་རྟེན་རྣམས་རང་གི་སྙིང་གར་ཐིམ། རང་རྡོར་སེམས་སུ་གསལ་བའི་སྙིང་གར་ཟླ་བའི་སྟེང་དུ་རྡོ་རྗེའི་དབུས་སུ་བཛྲ་སཏྭ། ཆོས་ཐམས་ཅད་སྟོང་ཞིང་བདག་མེད་པར་གྱུར། སྟོང་པའི་ངང་ལས་ནམ་མཁའི་ཕྱོགས་སུ་རང་གི་སེམས་ཉིད། བཛྲ་སཏྭ། ཨ་ཨཱ། ཨི་ཨཱི། ཨུ་ཨཱུ། རྀ་རཱྀ། ལྀ་ལཱྀ། ཨེ་ཨཻ། ཨོ་ཨཽ། ཨཾ་ཨཿདེ་འོད་དུ་ཞུ་བ་ལས་བྱུང་བའི་ཟླ་བའི་དཀྱིལ་འཁོར་དང་པོ། དེའི་སྟེང་དུ་བཛྲ་སཏྭ། ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ཥ་ས་ཧཱ། ཨ་ལཾཀྵ་དང་བཅས་པ་ཞུ་བ་ལས་ཟླ་བའི་དཀྱིལ་འཁོར་གཉིས་པ། ཟླ་བ་གཉིས་པ་དེ་བཛྲ་སཏྭ་དང་བཅས་པ་ཡོངས་སུ་གྱུར་པ་ལས་དང་པོའི་རྡོ་རྗེ་རྩེ་ལྔ་པ་རྡོ་རྗེའི་འོད་ཟེར་གྱི་ཕྲེང་བ་དང་བཅས་པ། དེའི་ལྟེ་བར་བཛྲ་སཏྭས་མཚན་པ། བཛྲོ྅ཧཾ་ལན་གཅིག །བཛྲ་སཏྭ། ལན་གསུམ། རྡོ་རྗེ་དེ་ལས་རྡོར་སེམས་ཀྱི་གཙོ་བྱས་པའི་དེ་བཞིན་གཤེགས་པའི་རིགས་ཀྱི་ལྷ་དཔག་ཏུ་མེད་པ་སྤྲུལ་ཏེ། དེས་སེམས་ཅན་གྱི་ཁམས་ཐམས་ཅད་དེ་བཞིན་གཤེགས་པའི་རིགས་ཀྱི་ལྷར་བསྐྱེད་ནས། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེའི་དབྱིངས་ཐམས་ཅད་རྡོ་རྗེ་དེར་ཞུགས་ནས། རྡོ་རྗེ་དེ་རང་གི་རིགས་ཀྱི་ལྷ་ཐམས་ཅད་ཀྱི་རྡུལ་ཕྲ་རབ་འདུས་པའི་བདག་ཉིད་དུ་གྱུར། བདག་ནི་སེམས་དཔའ་ཀུན་བདག་གྲགས། །བདག་ཉིད་ཀྱང་ནི་བདག་ལ་གནས། །བཛྲ་སཏྭ། ཟླ་བ་རྡོ་རྗེ་དེ་ཉིད་ཡོངས་སུ་གྱུར་པ་ལས། བདག་ཉིད་རྡོ་རྗེ་སེམས་དཔའ་སྐུ་མདོག་དཀར་པོ་ཞལ་གཅིག་ཕྱག་གཉིས་པ། ཕྱག་གཡས་པའི་སོར་མོ་དབུས་མ་གསུམ་བསྒྲེངས་པའི་གུང་མོའི་རྩེ་མོ་ལ་དང་པོའི་རྡོ་རྗེ་རྩེ་ལྔ་པ་རང་གི་ཐུགས་ཀར་གཏོད་པའི་ཚུལ་གྱིས་འཛིན་ཅིང་། གཡོན་པས་དེས་ཡུ་བ་བྱས་པའི་དྲིལ་བུ་ཁ་ནང་དུ་བསྟན་ནས་སྙེམས་པའི་ཚུལ་གྱིས་དཀུར་བརྟེན་པ། རབ་ཏུ་དགྱེས་པའི་སྤྱན་གདངས་པ། སྒེག་པའི་ཉམས་ཅན་འཛུམ་པ་དང་བཅས་པ། སངས་རྒྱས་ལྔའི་ཅོད་པན་དང་། དར་དཔྱང་གི་དབང་བསྐུར་བ་དང་ལྡན་པ། རྒྱན་ཐམས་ཅད་ཀྱིས་བརྒྱན་པ། དར་དཀར་པོའི་སྟོད་གཡོགས་དང་། སྨད་གཡོགས་གསོལ་བ། པད་ཟླའི་སྟེང་ན་སེམས་དཔའི་སྐྱིལ་མོ་ཀྲུང་གིས་བཞུགས་པ། ཟླ་བའི་འོད་ཀྱི་རྒྱབ་ཡོལ་མངའ་བ་ཅན་དུ་གྱུར། བཛྲ་སཏྭཱ་ཧཾ། མ་ཧཱ་ས་མ་ཡ་སཏྭཱ་ཧཾ། ཐོག་མ་དང་ཐ་མ་མེད་པའི་ཆོས་ཀྱི་དབྱིངས་རྣམ་སྣང་ཆེན་པོའི་ངོ་བོ་ནི་མིག་ཡོར་ཙམ་དུ་བདག་སེམས་དཔའི་ངོ་བོར་སྣང་གི །དོན་དམ་པར་གཟུགས་ཅན་མིན་ནོ། །ས་མ་ཡོ་རྡོར་སེམས་ཀྱི་དམ་རྒྱ་འཆིང་྅ཧཾ། ཆོས་ཀྱི་དབྱིངས་ཀུན་རྫོབ་ཏུ་གཟུགས་ཅན་དག་གོ །ས་མ་ཡ་སཏྭ་ཨ་རྡོར་སེམས་ཀྱི་དམ་རྒྱ་གནས་བཞིར་གཏུགས། དྷི་ཏིཥྛ་སྭཱ་མཾ། ལན་བཞི། བཛྲ་སཏྭ་ཕྱག་ཆེན། ལན་གསུམ། ཨོཾ་བཛྲ་སཏྭཱ་ཧཱུྃ། ལན་གསུམ། རང་གི་སྙིང་གར་ཟླ་བའི་དཀྱིལ་འཁོར་གྱི་དབུས་སུ་དང་པོའི་རྡོ་རྗེ་རྩེ་ལྔ་པ་གྱེན་དུ་བསྒྲེངས་པའི་ལྟེ་བ་ལ་གཟུགས་བརྙན་གྱིས་སྦྱོར་བའི་ཚུལ་དུ་རང་གི་ལྷའི་སྙིང་པོ་མགོ་གྱེན་དུ་བསྟན་པ། དེ་ལ་དངོས་པོར་ཞེན་པ་མེད་པའི་སྒོ་ནས་སེམས་དཔའི་རྡོ་རྗེ་མངོན་སུམ་དུ་བལྟས་ལ། ཨོཾ་བཛྲ་སཏྭ་ནས། སཏྭ་ཨཱཿ ལན་གསུམ། བཛྲ་སཏྭ། ཐམས་ཅད་ཀྱང་བདག་ཁོ་ན་ཡིན་ནོ། །ཨོཾ་བཛྲ་སཏྭཱ་ཧཱུྃ། ཅི་འགྲུབ་བཟླས་ལ་མཇུག་ཏུ་དགེ་བ་བསྔོའོ། །འདི་ནི་བཤད་ཚོད་དང་མཐུན་པའི་བདག་རྫོགས་ཀྱི་དོན་ཚང་བར་བསྒོམ་མི་ནུས་པ་དག་གི་དབང་དུ་བྱས་པས། བདག་དམ་ཚིག་སེམས་དཔའ་ལྷར་བསྒྲུབ་པ་ལས་ཡེ་ཤེས་པ་བཅུག་ནས་རྒྱས་གདབ་པ་མེད་པའི་ཕྱིར། དམ་ཡེ་སོ་སོར་གཤེགས་སུ་གསོལ་བའི་ཆོ་གའང་མི་དགོས་ལ། གལ་ཏེ་ཤེས་ཤིང་སྤྲོ་ན། གོང་གི །ཨོཾ་བཛྲ་སཏྭཱ་ཧཱུྃ། གི་མཇུག་ཏུ། མདུན་དུ་རང་འདྲའི་རྡོར་སེམས་བསྐྱེད་པ་ལ་ཡེ་ཤེས་པ་དགུག་གཞུག་བྱས་ཏེ་གཞི་ལུས་ལ་བསྟིམ། རིགས་ལྔ་སྤྱན་དྲངས་ལ་དམ་རྒྱས་བསྒྲུབ། གཞི་ལུས་རྡོར་སེམས་དང་རིགས་ལྔའི་ཆོས༡། ལས༢། ཕྱག་༣ཆེན་གསུམ་གྱིས་རྒྱས་གདབ་བྱ། རྡོ་རྗེ་དབྱིངས་ཀྱི་དབང་མོ་དང་སེམས་མ་བཞིས་གནས་བཞི་བྱིན་གྱིས་བརླབ། ཡིག་བརྒྱ་གསུམ་གྱིས་བརྟན་པར་བྱ། དབུ་རྒྱན། ཕྱག་མཚན། མིང་དབང་། བརྟུལ་ཞུགས་ཀྱི་དབང་རྣམས་བླང་། སྒེག་སོགས་ཀྱིས་མཆོད། ཕྱག་བཞི་བྱ། སྔགས་གསུམ་གྱི་དོན་བསྒོམ་པ་རྣམས་བདག་རྫོགས་རྣལ་འབྱོར་ཆེན་པོའི་སྐབས་བཞིན་འདིར་ཁ་བསྐང་། མཇུག་ཏུ་ཕྱག་རྒྱ་དགྲོལ་བ་སོགས་ཀྱང་བྱ་སྟེ། དེ་ལྟར་ཉམས་སུ་བླངས་པས་བདག་རྫོགས་རྣལ་འབྱོར་ཆིག་ལྡན་གྱི་དོན་མ་ཚང་བ་མེད་པ་ཡིན་ལ། རྣལ་འབྱོར་ཆེན་པོ་དང་འདི་གཉིས་ལ་མི་འདྲ་བའི་ཁྱད་པར་ཅི་ཞེ་ན། སྙིང་གའི་བདག་འཇུག་དང་། སེམས་དཔའ་ལུས་ལ་བསྒྲུབས་མ་བསྒྲུབས་ཀྱི་ཁྱད་པར་འབྱེད་རྒྱུ་ཡོད་དོ། །ལམ་གྱི་འགྲོས་འདི་དག་དང་མི་མཐུན་པའི་རྒྱུད་སྡེ་ཐ་དད་པ་ནས་ཉ་དང་ཉུང་མ་བསྲེས་ཏེ་རང་བཟོར་སྦྱར་བའི་ཡི་གེ་སྣ་ཚོགས་བྱེད་པ་ནི་རང་ཉིད་མི་མཁས་པ་གཞན་ལ་གསལ་བར་འདོམས་པ་ཡིན་པས་དཔྱོད་ལྡན་དག་གིས་མི་གཙང་བ་ཕྱིས་པའི་རྡོ་བ་བཞིན་དུ་རྒྱང་རིང་དུ་དོར་བར་བྱའོ། །རབ་དཀར་མོས་པས་ལམ་འདིར་འཇུག་སྤྲོ་ཡང་། །རབ་མང་ཆོ་གའི་ཁུར་གྱིས་དུབ་རྣམས་ལ། །རབ་གསལ་ཉུང་བསྡུས་ཉམས་ལེན་འདི་ཙམ་ཞིག །རབ་འབྱམས་སྨྲ་དབང་དེ་ཡིས་བསྐུལ་ངོར་བྲིས། །ཞེས་པ་འདིའང་གཞོན་ནུ་ཉིད་ནས་རྒྱལ་བའི་བསྟན་པ་རིན་པོ་ཆེ་ལ་བརྟུལ་ཞུགས་ཀྱི་ཁུར་འཛིན་ཅིང་། ཤེས་བྱ་རབ་འབྱམས་ལ་འཇམ་པའི་དབྱངས་ཀྱི་མཁྱེན་བརྩེའི་སྤྱན་རས་མངའ་བ་སྐད་གཉིས་སྨྲ་བའི་དབང་པོ་སྡེ་དགེ་སྤྲུལ་པའི་སྐུས་གསུང་གིས་བསྐུལ་ངོར། ཤཱཀྱའི་དགེ་སློང་རིན་ཆེན་མང་ཐོས་བློ་གསལ་བསྟན་སྐྱོང་གིས་དཔལ་ཞྭ་ལུ་རི་ཕུག་གི་སྒྲུབ་ཁང་རྣམ་གྲོལ་ཡང་རྩེར་སྦྱར་བ་དགེ་ལེགས་འཕེལ། འདིས་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་མྱུར་དུ་སྐེམས་པར་གྱུར་ཅིག། །། བཅུག་ཐེངས་ལྔ་པའོ།། ཞུ་དག་རྫོགས་སོ།། སླར་ཡང་བཅུག་ཐེངས་དང་པོ། བཅུག་ཐེངས་གཉིས་པ།